Document ID: /roh_data/filtered/fineweb-2-filterrobots_roh.jsonl.gz/45735

Jau n’hai vairamain gì nagina reacziun negativa sin mia canditatura.
La furmaziun da guida dastgan las dunnas far pir dapi 1977. L’emprima guida è Nicole Niquille stada, ella è vegnida diplomada il 1986. L’emprim um è vegnì diplomà 1906. Ch’i dettia anc suenter 55 onns adina uschè paucas dunnas ch’elegian quest mastergn declera Rita Christen cun il fatg che dunnas han ina pli gronda aversiun envers ristgas. Quai che sa mussa era en las statisticas d’accidents – dunnas han damain accidents.
Dapi ch’ella è presidenta vegn ella adina puspè dumandada tge che l’associaziun fetschia per promover las dunnas.
Nagut. Quellas dunnas che vegnan ston gia esser sin quai nivel. La promoziun sto entschaiver pli baud. Per cletg fan autras associaziuns bler, per exempel il Club alpin svizzer e Giuventetgna e sport.
Oriunda è Rita Christen dad Urnäsch, ella viva dentant dapi prest 30 onns cun ses um Martin Kreiliger e ses dus figls Armon e Julian a Mustér. Ensemen cun ses um ha ella decidì ils onns 1990 da far la furmaziun da guid da muntogna. Dapi 1998 è ella guida. Ella è stada la 9avla dunna che ha fatg ils examens da manar. Oz lavura ella parzialmain sco guida.
Jau hai uschè gugent ils culms, dentant mo culms chat jau lungurus.
In bun equiliber per la lavur en ils culms è per ella sia lavur tar la dretgira administrativa. Rita Christen è sper guida era anc giurista e lavura parzialmain sco actuara da dretgira.
Tar tut las disciplinas che tutgan tar la lavur da guida è il raiver sia preferida. Il raiver è er in bun equiliber per la lavur intellectuala da giurista. Uschia passenta ella gugent las uschenumnadas pausas da café en halla da raiver. Il pli gugent fa ella quai cun in da ses figls.
Ella è anc adina meglra ch’jau da raiver, era pli ferma che auters giuvens che raivan. Quels guardan lura schon in zic tup, sch’ella dumogna quai ch’els na dumognan betg.
Invista davos las culissas